AlexejDobrolubov/national_council_slovak_2010 huggingface dataset:
6. schôdza NR SR - 8.deň - B. popoludní
Dátum: 2023-12-18
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

174. Vďaka, pán predseda, a, za slovo a vďaka kolegovi poslancovi Ledeckému za ten výborný, slušný prejav, odborný ako vždy. Nedá mi nereagovať, Vlado, na tú časť, na ten odkaz na ministerstvo zahraničných vecí. Spomenul si, že je najmenšie súčasne, s tým rozpočtom 154 mil. Ja ešte dodávam, že z tých 154 mil. 22 mil. nepatrí ministerstvu zahraničných vecí. Ministerstvo zahraničných vecí posúva všetky naše poplatky za členstvo v medzinárodných inštitúciách a tie dostane de facto len z ministerstva financií, okamžite ich posunie ďalej, je taký prietokový ohrievač. Čiže reálne je rozpočtovo ešte menšie, ako si naznačil. To neznamená, že aj menšie ministerstvá si nevedia robiť svoju prácu dobre, ale sú vážne dôvody pochybovať o tomto novonavrhovanom týmto zákonom. Dovoľ mi ten zvyšný čas venovať niečomu inému však, čo si spomenul. Spomenul si kritiku Európskej komisie a aj iných európskych orgánov na to, čo v tomto zákone je a nemalo tam byť. Ja dodám, že máme tu aj nápady z Európskej únie na to, čo by v tom zákone malo byť a nie je. Jedna z vecí, ktoré Európska komisia každý rok produkuje, je tzv. správa o ekonomike, voľne prekladám teraz, o stave ekonomiky v Európe, každej jednej členskej krajiny vrátane nás. Mám pred sebou tú poslednú z roku 2023 a hovorí škaredé, zlé veci o efektívnosti našej verejnej správy. Hovorí, že efektívnosť je hlboko pod priemerom 27, tej priemer... toho priemeru 27 členských krajín. Naša schopnosť absorbovať peniaze z EÚ je medzi najnižšími vo všetkých meraných krajinách. Máme fragmentovaný systém samosprávy, nedostatočnú koordináciu medzi rôznymi vrstvami vlády a naše všetky elektronický e-Government indikátory elektronizácie vlády sú fakt na veľmi nízkych úrovniach. Keby som chcel vidieť od novej koalície poctivý návrh, ako posunúť tú krajinu späť, vpred, tak by to nebol kompetenčný zákon, ktorý vytvára nový vianočný darček pre SNS, ale ten, ktorý rieši našu nefungujúcu štátnu správu a... (Prerušenie vystúpenia časomerom.)
6. schôdza NR SR - 8. deň - A. dopoludnia
Dátum: 2023-12-18
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

56. Vďaka, pán predseda. Vďaka aj predrečníkovi kolegovi Krúpovi za to, že vypichol tie, tie obranné, použijem škaredé slovo, nezmysly, ktoré boli do toho vložené. Zhodou okolností to tak pekne vyšlo, že myslím, že pôjdem rovno po tebe do rozpravy a asi budem pokračovať v tejto istej téme. Ale dovoľte mi už teraz využiť ten čas a vypichnúť, že ten konflikt záujmov, ktorý spomenul pán poslanec Krúpa, ešte ide ďalej a on je vlastne ešte komplikovanejší. Jednak sú to tie, ten konflikt záujmov medzi tými úlohami spomínaných pánov politikov a dnes ministrov, potenciálne šéfom Slovenskej informačnej služby a ich biznisom, aspoň teda v prípade jedného konkrétneho. Ale je tu ešte ďalší konflikt záujmov a to je ten, že ministerstvo obrany ako také, samozrejme, je cez svoju holdingovú spoločnosť vlastne priamo v obrannom biznise. Cez ten holding svoj riadi a nevlastní, možno na papieri vlastnia to iní, ale de facto, poviem to takto, vlastní a riadi niekoľko zbrojárskych spoločností ako sám osebe a bude vlastne teraz regulovať trh, v ktorom budú vedľa seba pôsobiť súkromní hráči, ktorí majú nejaké záujmy predať sa alebo presadiť sa aj na slovenskom a zahraničnom trhu, budú často súperiť s inými, so štátnymi firmami, ktoré budú takisto súperiť o tých istých zákazníkov na slovenskom a zahraničnom trhu. A teraz ministerstvo obrany má, samozrejme, stopercentnú kontrolu nad tým, čo nakúpi od týchto súkromných firiem pre svoje potreby, čiže viem uprieť prístup na slovenský trh, a teraz tým, že si ministerstvo obrany udelilo monopol a právo veta nad všetkými vývoznými licenciami, tak vie zároveň uprieť týmto súkromným firmám aj právo vyviezť von. On ich vie normálne že dostať von z biznisu za dva týždne. Nebudú mať šancu predať na Slovensku, nebudú mať šancu predať v zahraničí, on dokonca vie zobrať povolenie na obchodovanie. Oni skončia a nebudú mať ani len teoretické právo nič naďalej vyvážať. Čiže ten konflikt záujmov čím viac sa do toho pozriete, je hlbší a komplikovanejší. Ďalší dôvod nikdy neschváliť tento zákon v skrátenom legislatívnom konaní alebo vôbec. Inak je to nezmysel a nemal tu byť v tomto, teda takýmto spôsobom na poslednú chvíľku pečený, vôbec... (Prerušenie vystúpenia časomerom.)
39. schôdza NR SR - 12.deň - A. dopoludnia
Dátum: 2025-09-26
Poslanec: Valocký, Jozef (SMER - SD)
Druh vystúpenia: Vystúpenie s faktickou poznámkou

Pán poslanec Dvořák, dosť málo ťa chválim, ale teraz musím pochváliť to, že chcel sa vysvetliť aj laikom, ako to celé funguje. Táto téma je veľmi komplikovaná. To uznávame všetci a poznáš to aj ty. Ale treba jasne povedať, o čo tu ide. My sme potrebovali akcelerovať tieto lieky, o ktorých sa tuná hovorí. Aj ty si spomenul, pán poslanec, že kategorizačný proces je pomalý, vyhlášky nejdú tak, ako by mali ísť a my týmto chceme vlastne iniciovať ten proces. A je to prvé čítanie a toto by bolo dobré skutočne mať jeden dva výbory k tomuto a niektoré pripomienky, o ktorých a obavy hovoríš, je možné aj prijať a akceptovať. Ale keď toto neskúsime a nepôjdeme do toho, tak to možno nebude nikdy. Čiže aby ľudia aj diskutujúci pochopili, jednoducho, kolegyne a teda my ostatní sme potrebovali tento proces naštartovať, prijať tie pripomienky toho ombudsmana, pretože má pravdu a budeme sa baviť v druhom čítaní na výboroch, ako minimalizovať riziká. Lebo riziká tu budú vždy. Či to bude alebo nebude, ale riziko je tu, ako si spomenul. Čiže musím ti teraz diskusný príspevok aj poďakovať.
39. schôdza NR SR - 12.deň - A. dopoludnia
Dátum: 2025-09-26
Poslanec: Valocký, Jozef (SMER - SD)
Druh vystúpenia: Vystúpenie s faktickou poznámkou

Pán poslanec Karas, vážim si tvoj prednes, bol krátky, bol, bol jasný, boli tam pomenované veci a mňa len ozaj mrzí, že pán Šimečka nechce komunikovať, neobhajuje sa, nechce nám povedať pravdu a myslím si, že správne si povedal, mal by vyvodiť politickú zodpovednosť. Skúsme si urobiť ale test Ficom. Keby toto bola predsedova rodina, Ficova, tak by tu bolo tisíc novinárov, obliehali by parlament a by chceli, aby sa diskutovali a už by odsudzovali, ešte ani by nebol skutok dokončený alebo teda vyšetrený. Čiže ďakujem ti pekne za prejav a myslím si, že pán Šimečka by skutočne mal vyvodiť politickú zodpovednosť. Ďakujem. (Potlesk.)
22. schôdza NR SR - 9.deň - B. popoludni
Dátum: 2024-11-05
Poslanec: Valocký, Jozef (SMER - SD)
Druh vystúpenia: Vystúpenie s faktickou poznámkou

36. Pán poslanec Svoboda, berte toto teraz ako vtip, chválite ministra, ale ja myslím, že on vie, kde sa nachádza, a možnože už aj včera obanoval (povedané so smiechom), že to zobral, pretože... (povedané so smiechom) to nie je jednoduché. Súhlasím s týmto zákonom, súhlasím aj s tým, že sme nemali hlasovať za tú konsolidáciu pred tými štyrmi týždňami, len predpokladali sme, že to bolo vyrokované s ministerstvom zdravotníctva. Nikto z nás nevedel, teda že to vyrokované nebolo. A keď teda rokoval jeden z ministrov, nebudem ho menovať, no tak predpokladali sme, že je to vyrokované. Čiže... (Reakcia z pléna.) Prosím? (Reakcia z pléna.) No. Čiže to by, to by som toľko asi k tomu povedal. (Povedané so smiechom.) A trošku mi chýba v tomto zákone, a poviem úprimne, je tu akože, požiadavky Lekárskeho odborového zväzu sú tu napísané, ale nie je v tomto zákone napísané, čo to bude znamenať pre pacienta. Čiže aké požiadavky má vláda na lekárov a na Lekársky odborový zväz, to v tomto zákone nie je. Čiže predpokladám, že potom príde nejaký, nejaké memorandum, nejaký dohovor po prijatí tohto zákona, a ak nepríde, tak potom tento zákon nič takéhoto neobsahuje, lebo hovoríme tu, že pre pacienta, pre pacienta, pre pacienta , ale toto je pre lekárov, takže predpokladám, že minister bude potom rokovať o nejakom novom memorande, nazvime to, a dá aj nejaké povinnosti k tomuto. Ďakujem pekne.
20. schôdza NR SR - 1.deň - B. popoludní
Dátum: 2024-09-12
Poslanec: Valocký, Jozef (SMER - SD)
Druh vystúpenia: Vystúpenie s faktickou poznámkou

276. Áno, ďakujem pekne. Pán poslanec Štefunko, vyjadrovali ste sa teda k zdravotníctvu, školstvu a ja by som chcel len veľmi krátko, reexport liekov. Reexport liekov sa stal preto, že my sme prijali zákon, kde sme boli tretí zozadu v cene lieku, čiže tretí najlacnejší v Európskej únii. Áno, našli sa špekulanti, ktorí využili, že sme mali lacné lieky a za drahšie, aby ľudia vedeli, čo to je, ich predávali do zahraničia. Aj potom sme prijali zákon, aby sme obmedzili, obmedzili túto vec. Hovorili ste o zdravotníctve ešte ďalej a školstve. Pán Štefunko, ja to poviem úplne otvorene. Školstvo a zdravotníctvo boli najlepšie za socializmu. Minimálne zdravotníctvo. Boli nemocnice prvého typu, druhého, tretieho, univerzitné. Však sme aj si o tom aj spolu hovorili. Pacient z jedno, z tej prvej nemocnice musel byť prijatý do druhej, potom do tretej, keď bolo treba a tak ďalej. Školstvo. Mám mnoho kolegov z medicíny a jeden z kolegov je aj svokor pani Gažovičovej. Ďalších spolužiakov máme, ktorí sú v zahraničí vysokocenení. A cením si napríklad aj svokra pani Gažovičovej, lebo bol vynikajúci biochemik. Školstvo tu bolo výborné. Bohužiaľ, prišla revolúcia, muselo sa privatizovať a museli sa, bohužiaľ, robiť tieto veci. Aha, už nemám. No, ale chcel som sa vyjadriť k pánovi Šimečkovi. Nikto neuráža jeho rodinu, ale odvolávame ho preto, že organizoval protesty občanov, no, pardon, nestihnem.
15. schôdza NR SR - 10.deň - B. popoludní
Dátum: 2024-06-26
Poslanec: Valocký, Jozef (SMER - SD)
Druh vystúpenia: Vystúpenie s faktickou poznámkou

28. Ďakujem pekne, pán podpredseda. Pán poslanec, oceňujem, že teraz ste boli racionálny a krátky, relatívne, a vyjadrím sa aj k pánovi Gašparovi. Je oprávnene, je teda oprávnený SMER – slovenská sociálna demokracia na to, aby si dal kandidáta na vlastného podpredsedu. Ako neprávnik chápem prezumpciu neviny, rovná sa nevinný, čistý, neodsúdený. To znamená, že teraz nerokujeme, čo bude potom, ale rokujeme, čo je teraz. A ja osobne si myslím, že Tibor Gašpar je jeden z dobrých kandidátov na podpredsedu Národnej rady, podľa môjho názoru je vzdelaný, slušný, komunikatívny, nepoznám ho ako človeka, že by niekedy sa rozčúlil, alebo niečo podobné. Myslím si, že je to dobrá nominácia SMER-u – sociálna demokracia na podpredsedu parlamentu. Ďakujem.
12. schôdza NR SR - 12.deň - B. popoludní
Dátum: 2024-05-07
Poslanec: Valocký, Jozef (SMER - SD)
Druh vystúpenia: Vystúpenie s faktickou poznámkou

83. Dobre, ďakujem pekne. Teraz som sa práve dozvedel, že ste boli riaditeľ sekcie a že ste tieto veci pripravoval, takže potom zbytočne útočíme na štátneho tajomníka bývalého (povedané so smiechom), mne už to pripadá, pán poslanec, asi takto, že keď nevieš, čo máš povedať, tak povedz slovo reforma . (Smiech v sále.) Ja vám to vysvetlím, ako to bolo za socializmu s tými nemocnicami. Boli prvého, druhého, tretieho typu a univerzitné nemocnice, k tomu sa vraciame, malo to svoj systém, každá nemocnica vedela, čo má robiť, každá nemocnica vedela, čo má liečiť, a ešte sme mali doliečovacie ústavy a vy to teraz nazývate že veľká reforma. Aká reforma? Keď nevieš čo povedať, povedz slovo reforma , no. (Povedané so smiechom.) No a druhá vec, keďže som sa dozvedel, že ste bol teda ten generálny riaditeľ sekcie, prosím vás, plán obnovy má aké zdroje, je to dar alebo je to pôžička? Je to dar alebo je to pôžička? A do toho plánu obnovy, ja viem, len čo poviete na to, som zvedavý. No už sa, už sa, už sa musí radiť. (Povedané so smiechom. Reakcie z pléna.) No dobre, dobre. (Povedané so smiechom.) Pán poslanec, čiže to by som rád vypočul. A teraz hovoríte, že Európska únia povedala, ak nebudete mať zreformované nemocnice, tak tá pôžička, alebo čo je to, nebude , hej, však do plánu obnovy ste dávali kritériá vy. Dali ste tam aj časový rámec, však to je potom na vás. Pán Stachura, tak potom prepáčte, že som vás obvinil, tak tu máme vinníka. Ďakujem pekne, pán poslanec, ďakujem. (Povedané so smiechom.)
12. schôdza NR SR - 12.deň - B. popoludní
Dátum: 2024-05-07
Poslanec: Valocký, Jozef (SMER - SD)
Druh vystúpenia: Vystúpenie s faktickou poznámkou

69. Vážený pán poslanec, rozhodne som vás počúval a mnohé predo mnou povedal už pán predseda výboru Baláž. Prvú časť vašej, vašej debaty sme si povedali na výbore. Ak to nebude zrýchlené konanie, peniaze nedostanú nemocnice za služby, ktoré poskytujú. Druhé, ORL, čiže krčné lekárstvo, máte absolútne pravdu. A tým sa zhodneme aj asi s pánom poslancom Horeckým, ktorý bol bývalý minister školstva, a s ním som debatoval voľakedy. Mali by sme tam pridať ešte aj zdravotné sestry, aby vychádzali zo strednej zdravotníckej školy. Tretia oblasť, a ktorú ste spomínali, už som pozabudol, ale chcel som vás spýtať, však vy ste bol rok na ministerstve štátny tajomník a nepočul som v tom čase, keď ste bol s ministrom Krajčím, že by ste tieto veci boli riešili. Ani náznakom. Čiže skúsme teraz spoločne niečo urobiť pre to, máme problém vo vzdelávaní lekárov, a hlavne tých lekárov, to je stará záležitosť. Máte, v tomto vám dávam za pravdu. Potom skúsme urobiť stredné zdravotnícke školy, aby nám sestry vychádzali, a toto skúsme nejako, aspoň v tomto volebnom období presadiť. Ďakujem pekne.
4. schôdza NR SR - 1.deň - B. popoludní
Dátum: 2023-11-23
Poslanec: Valocký, Jozef (SMER - SD)
Druh vystúpenia: Vystúpenie s faktickou poznámkou

68. Áno, ďakujem pekne. Pán minister, musím sa prihovoriť teraz ako občan, pretože nie som právnik. Ty si tu rozprával v tejto snemovni a nebudem ti ďakovať za to, lebo ďakujú ti všetci. Ja poviem pragmaticky. Mne sa zdalo, ako keby si hovoril tejto snemovni, ktorá je hluchá. Pochopil som aj z tejto debaty, že šesť právnikov, dvanásť právnych názorov. To hovorím ako občan, nerozumiem tomu. Pozitívne ale hodnotím to, že mimo službu je postavených 46, myslím, si hovoril policajtov a z toho je len, tuším, len šesť tých čurillovcov. Tak o čom tu neustále hovoríme? Pozitívne hodnotím, že migranti dostali stopku. A keďže nie som právnik, ale chirurg a u nás platí také pravidlo, že musíš sa vydať cestou, teda začať operovať včas. Keď si sa nejako rozhodol, musíš tu cestu dokončiť, nemôžeš nechať toho pacienta na tom operačnom stole. A po tretie platí pravidlo, že nesmieš tú operáciu podľa možností predlžovať. Pretože škodíš pacientovi, takže vitaj, pán minister, v rodine chirurgov. Ďakujem. (Potlesk.)
33. schôdza NR SR - 14.deň - B. popoludní
Dátum: 2025-04-15
Poslanec: Vančo, Branislav (PS)
Druh vystúpenia: Vystúpenie s faktickou poznámkou

225. Ďakujem, pán predsedajúci. Pán Pročko, teda prijímam vašu výzvu, aby som odpovedal na otázku, ktorá tu zaznela, odkiaľ teda má Mier na Ukrajine pre Ukrajinu peniaze na protesty. Stránka donio.sk, to je portál, kde môžu ľudia zbierať peniaze na rôzne projekty a jedným z nich je aj Slovensko je Európa. Podporte organizáciu protestov, informujú o tom, že minimálna suma potrebná na organizáciu 15 protestov a prípadná podpora aj tých v regiónoch je nejakých 225-tisíc, zatiaľ vyzbierali 213 765 eur, ešte majú 24 dní do ukončenia. Na týchto 213 765 eur sa vyskladalo 7 121 individuálnych darcov a darkýň. Sú to sumy 20, 35, 10, 10, 50, 40, 25, 5 eur, ktoré jednoducho ľudia, ktorí chcú, aby vláda si vypočula kritiku, keď premiér Fico ide za vrahom Putinom do Ruska sa mu klaňať, keď pán Gašpar hovorí o tom, že no veď možno aj by sme aj mohli vystúpiť z tej Európskej únie, teraz asi nie, ale uvidíme. No tak samozrejme, že ľudia sú z toho znepokojení a to sú všetko veci, ktoré vy urobíte nejakú akciu a potom sa čudujete, že na to niekto reaguje. A ešte okrem toho, že sa čudujete, tak chcete tým ľuďom zavrieť ústa a, samozrejme, ak mimovládky tieto názory ozvučujú alebo majú rovnaké, tak pripravíte takýto zákon, aby ste mohli likvi... (Prerušenie vystúpenia časomerom.)
33. schôdza NR SR - 14.deň - B. popoludní
Dátum: 2025-04-15
Poslanec: Vančo, Branislav (PS)
Druh vystúpenia: Vystúpenie s faktickou poznámkou

201. Ďakujem, pán predsedajúci. Pani poslankyňa, vy ste na začiatku sa snažili byť vtipná, ale ono to nie je vtipné, lebo obmedzili ste túto rozpravu. Pripomínam, že tento zákon neprešiel žiadnym medzirezortným pripomienkovým konaním, bol to poslanecký návrh, ktorý si potom osvojila vláda, bol to návrh poslancov z dielne SNS, potom si ho osvojil aj SMER a vy ho obhajujete. Naozaj to nebolo vtipné, lebo schvaľujete zákon a ani neviete... (Prerušenie vystúpenia predsedajúcim.) Raši, Richard, predseda NR SR Zapnite pána poslanca, ja som ho omylom zrušil. Pardon. Vančo, Branislav, poslanec NR SR No nebolo to vtipné vôbec, bohužiaľ, tie najsmiešnejšie časti vášho vystúpenia boli tie, ktoré ste mysleli vážne. Je očividné, že nič vám nehovoria politické práva. Tuná nejde o priamo slobodu slova, tu ide o ochranu súkromia, pretože chcete, aby boli zverejnení všetci darcovia, aj tí, čo dávajú súkromné peniaze, napríklad keď ide o politické strany, je to zapájanie sa do politickej súťaže, mimovládne organizácie nerobia politiku. To, že vám vadia, že vás kontrolujú, že vás kritizujú, tomu sa hovorí občianska spoločnosť, tomu sa hovorí demokracia, z ktorej vyplýva právny štát, ktorý je založený na právach a slobodách, ktoré máme v ústave, aj politických právach. Každý jeden občan, občianka Slovenskej republiky má právo sa zúčastňovať na politickom živote rôznymi spôsobmi, áno, aj vyjadrovať svoje názory, ale zároveň má právo na ochranu súkromia, keď dáva svoje vlastné peniaze na nejaký, na nejakú bohumilú činnosť a áno, aj boj proti korupcii, aj keď vy si to nemyslí... (Prerušenie vystúpenia časomerom.)
33. schôdza NR SR - 14.deň - B. popoludní
Dátum: 2025-04-15
Poslanec: Vančo, Branislav (PS)
Druh vystúpenia: Vystúpenie s faktickou poznámkou

159. Ďakujem, pán predsedajúci. Zároveň teda ja som trochu v šoku, lebo pán Gašpar tu narozprával kopu hlúpostí a absurdností, potom si zobral svoju taštičku a zdúchol, takže tu nie je. Neviem, že či vlastne akoby toto je ďalší posun v politickej kultúre, okrem toho, že výbory neotvárate, obmedzujete rozpravu, tak potom porozprávate a odídete, to je už naozaj, že naozaj neuveriteľné. Neuveriteľné. Každý jeden deň posúvate tú latku politickej kultúry nižšie a nižšie a okrem toho, že, samozrejme, riešite zákony, ktoré nikomu nepomôžu, ktoré len ublížia, vytvárate si umelo nepriateľov tak, aby ste mali nejakú politickú agendu, ktorá síce nedáva žiadny zmysel, aspoň bavíte svojich voličov, strašíte ich. Kedysi to boli banky, reťazce, potom sa z toho stal Soros, teraz mimovládne organizácie, LGBTI ľudia, to je proste vaša agenda, ktorá ale nikomu, nikomu nepomôže. Tuná máme zákon, ktorý podľa pána Gašpara má cieliť na politické mimovládky. To je priznanie v priamom prenose, že ide o diskrimináciu. Jednoducho pokiaľ my schvaľujeme alebo rokujeme o nejakom zákone, ak je tu nejaký zákon, tak platí všeobecne, má mať všeobecnú záväznosť, nesmie byť diskriminačný a toto bolo priznanie, že o nič iné nejde, len o to, aby ste mohli šikanovať mimovládky, ktoré vás kontrolujú, ktoré sa vám pozerajú na prsty, ktoré vás kritizujú, ktorým va... (Prerušenie vystúpenia časomerom.)
33. schôdza NR SR - 14.deň - B. popoludní
Dátum: 2025-04-15
Poslanec: Vančo, Branislav (PS)
Druh vystúpenia: Vystúpenie s faktickou poznámkou

42. Ďakujem, pán predsedajúci. Áno, pán Farkašovský, je to horúca téma, ale nemala by byť, pretože na Slovensku aktuálne sa zatvárajú veľké fabriky a množstvo ľudí prichádza o prácu v týchto dňoch a vláda to nerieši. Namiesto toho parlament sa zaoberá týmto obscénnym návrhom, ktorý má šikanovať mimovládky, ktoré vám nevyhovujú, a nevyhovujú vám preto, že, nie preto, že majú nejaké peniaze zo zahraničia, vám ide o to, aby ste zistili, kto a aké osoby, aj fyzické osoby zo svojich súkromných peňazí podporujú mimovládne organizácie, a v prvom rade vám vadia, ak niekto podporuje organizácie, ktoré vás kontrolujú, ktoré si všímajú, ako vláda nakladá s finančnými prostriedkami, ako rozhoduje, aké zlyhania sa dejú na úrovni exekutívy, ale aj v celej politike. To vám vadí. Vadí vám, že vás kontrolujú a zverejňujú tieto informácie. Takisto im vadí, takisto vám vadí, že podporujú boj proti korupcii alebo presadzujú právny štát. O to vám nejde, lebo vám ide iba o seba, aby ste mali pokoj, aby vám všetci dali pokoj, aby ste si mohli robiť, čo chcete. A preto tu máme takýto zákon. Nie preto, že niekomu ide o transparentnosť, ako tu povedal pán Gašpar, to je jediné, na čom sa zhodneme, že máme úplne iný pohľad na transparentnosť. Ďakujem.
33. schôdza NR SR - 14.deň - B. popoludní
Dátum: 2025-04-15
Poslanec: Vančo, Branislav (PS)
Druh vystúpenia: Vystúpenie s faktickou poznámkou

14. Ďakujem, pán predsedajúci. Pán poslanec Glück, pokiaľ ide o tú správu audítorov európskych, tak buď tomu nerozumiete, alebo klamete, pretože to, čo hovorili audítori, tak sa vôbec netýka premetu toho zákona, ktorý tu prejednávame. Tam išlo o, alebo ide o konkrétne projekty, o tom, ako sú nastavené kritériá toho subjektu, v tomto prípade Európskej komisie, aké má nastavené z hľadiska aj transparentnosti, aj iných kritérií. A, samozrejme, ako vládna strana vy máte možnosť na svojich ministerstvách nastaviť si kritériá, ako chcete, čo najlepšie, najtransparentnejšie, tento zákon s tým vôbec nesúvisí, vy už teraz ste zodpovední za rozdávanie peňazí napríklad na úrade vlády, dezinformačné médiá z úradu vlády z rezervy premiéra dostanú desiatky tisíc eur. Nikto nevie na čo, proste iba tak im dal. Ja to považujem normálne za úplatok, pretože tam neboli žiadne projekty, nič. Nie sú o tom žiadne informácie. Tak vy čo tu rozprávate o transparentnosti? Celé, o čo vám ide, aby ste šikanovali tie mimovládne organizácie, ktoré vás kontrolujú, ktoré vás kritizujú za to, aké systémové zmeny robíte, ako ničíte túto republiku. Preto chcete zničiť aj tieto konkrétne mimovládne organizácie, proti nim je namierený tento zákon. Pre nič iné nie je. O žiadnej transparentnosti, prosím vás, nehovorte. Vy neviete, čo je transparentnosť. Ďakujem. (Potlesk.)
33. schôdza NR SR - 13.deň - B. popoludní
Dátum: 2025-04-14
Poslanec: Vančo, Branislav (PS)
Druh vystúpenia: Vystúpenie s faktickou poznámkou

88. Ďakujem, pán predsedajúci. Ďakujem, Bea, za tvoj príspevok, aj teda že si vlastne veľmi rýchlo odpovedala na tú žiadosť v predchádzajúcich faktických poznámkach o poctivej diskusii. Myslím, že tvoj príspevok bol vrcholne poctivý aj odborne, aj hodnotovo. A ja, ja si myslím, že v prvom rade by mali o tejto téme diskutovať ženy, a preto len vyjadrujem podporu tebe a možno vyzývam mužov v tejto sále, aby sa radšej zdržali svojich príspevkov, ak to nie je nevyhnutné. Samozrejme, poviem iba svoj, svoj, svoj postoj k tomu, že, že táto cesta, takýto návrh zákona je cesta do minulosti. V minulom volebnom období sa to skrývalo za rôzne pomoci, teraz sa už predkladateľka, pani predkladateľka neskrýva a snaží sa obmedzovať ženské práva otvorenejšie, ale naozaj je to cesta do minulosti. Je to niečo, čo je škodlivé, čo ženám môže priamo ublížiť. Už táto diskusia mnohým ženám, ktoré možno teraz prežívajú tú dilemu, ubližuje a naozaj, naozaj nie je miesto sa miešať do rozhodnutia ženy, pokiaľ tu máme desiatky rokov odborný aj krehký politický konsenzus dá sa povedať, že minimálne v európskom meradle na tom, že tie tri mesiace jednoducho patria žene, že to je, že to je, že to je ten čas, ktorý minimálne potrebuje na to, aby urobila zodpovedné rozhodnutie. Tak, prosím vás, muži, nemiešajme sa do toho vôbec. A prosím aj ženy, ktoré z ideologických... (Prerušenie vystúpenia časomerom.)